Efter endt felttog 1814 blev Trepka Ridder af Dannebrog og forsat til Generalstaben og deltog i okkupationen af Nordfrankrig som chef for general Samuel Waldecks brigadestab til 1817, da han blev major og adjudant hos Frederik VI, der 1824 udnævnte ham til militærbefuldmægtiget for Holsten og Lauenborg ved det Tyske Forbunds militærkommission i Frankfurt am Main. Denne vanskelige stilling beklædte Trepka til sin konges fulde tilfredshed, hvorom vidner hans udnævnelse til kammerherre (1836) samt hans avanceren op til generalmajor (oberstløjtnant 1827, oberst 1834, generalmajor 1842). Da hans stilling i Frankfurt ved krigens udbrud 1848 blev umulig, entledigedes han som generalløjtnant. Han blev Dannebrogsmand 1826 og Kommandør af Dannebrog 1840.